|  |  |  |
| --- | --- | --- |
|  |  | **Καλαμάτα, 05 Μαΐου 2025** |
| **ΓΕΝΙΚΗ ΔΙΕΥΘΥΝΣΗ ΠΕΡΙΦΕΡΕΙΑΚΗΣ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ** **ΔΙΕΥΘΥΝΣΗ ΑΓΡΟΤΙΚΗΣ ΟΙΚΟΝΟΜΙΑΣ & ΚΤΗΝΙΑΤΡΙΚΗΣ Π. Ε. ΜΕΣΣΗΝΙΑΣ**  |  |  |
|  |  |  |

**ΔΕΛΤΙΟ ΤΥΠΟΥ**

**Οδηγίες εφαρμογής της διαδικασίας δήλωσης της παραγόμενης και εμπορευόμενης ποσότητας μελιού και λοιπών μελισσοκομικών προϊόντων εκ μέρους των ενεργών μελισσοκόμων της Χώρας**

Η Δ/νση Αγροτικής Οικονομίας & Κτηνιατρικής ΠΕ Μεσσηνίας ενημερώνει τους μελισσοκόμους της περιοχής μας για τις διαδικασίες δήλωσης της παραγόμενης και εμπορευόμενης ποσότητας μελιού και λοιπών μελισσοκομικών προϊόντων και μεταφόρτωσης των σχετικών παραστατικών, κατ’ εφαρμογή της υπ’ αριθ. 140/106513/2024 (Β’ 1560) ΥΑ, όπως ισχύει.

Είναι υποχρεωτική εκ μέρους των ενεργών μελισσοκόμων της Χώρας, η καταχώρηση – δήλωση στο Εθνικό Ηλεκτρονικό Μελισσοκομικό Μητρώο, τουλάχιστον δύο (2) φορές ανά έτος:

**α) της παραγόμενης ποσότητας μελιού και λοιπών μελισσοκομικών προϊόντων και**

**β) της ποσότητας μελιού και λοιπών μελισσοκομικών προϊόντων που διακινούν – εμπορεύονται νόμιμα στην αγορά, με ταυτόχρονη ψηφιακή μεταφόρτωση των σχετικών παραστατικών.**

Για την ποσότητα μελιού ή/και άλλων μελισσοκομικών προϊόντων που παράγονται και διακινούνται – εμπορεύονται νόμιμα από την 1η Ιανουαρίου μέχρι και την 30η Ιουνίου έκαστου ημερολογιακού έτους, η καταχώρηση – δήλωση των στοιχείων και η μεταφόρτωση των νομίμως εκδοθέντων παραστατικών εμπορίας ολοκληρώνεται το αργότερο μέχρι την 30η Σεπτεμβρίου του ίδιου ημερολογιακού έτους.

Για την ποσότητα μελιού ή/και άλλων μελισσοκομικών προϊόντων που παράγονται και διακινούνται – εμπορεύονται νόμιμα από την 1η Ιουλίου μέχρι και την 31η Δεκεμβρίου έκαστου ημερολογιακού έτους, η καταχώρηση – δήλωση των στοιχείων και η μεταφόρτωση των νομίμως εκδοθέντων παραστατικών εμπορίας ολοκληρώνεται το αργότερο μέχρι την 31η Μαρτίου του αμέσως επόμενου ημερολογιακού έτους.

**Κατ’ εξαίρεση,** για την ποσότητα μελισσοκομικών προϊόντων που παρήχθησαν και διακινηθήκαν – εμπορεύτηκαν νόμιμα **εντός του 2024,** η καταχώρηση - δήλωση των στοιχείων και η μεταφόρτωση των νόμιμων παραστατικών ολοκληρώνεται το αργότερο **μέχρι 30/06/2025.**

Κατά την καταχώρηση – δήλωση των στοιχείων γίνεται σαφής διάκριση της εμπορευθείσας ποσότητας προϊόντων η οποία πωλείται απ’ ευθείας στους καταναλωτές (λιανική πώληση) και της ποσότητας που πωλείται σε ενδιάμεσους εμπόρους (χονδρική πώληση).

Στα νόμιμα εκδοθέντα παραστατικά εμπορίας μελιού και λοιπών μελισσοκομικών προϊόντων που μεταφορτώνονται στο Εθνικό Ηλεκτρονικό Μελισσοκομικό Μητρώο αναγράφονται ευκρινώς τα στοιχεία του παραγωγού – ενεργού μελισσοκόμου, το είδος του εμπορευόμενου προϊόντος (μέλι, γύρη, βασιλικός πολτός, κερί, δηλητήριο), η βοτανική προέλευση και η εμπορευθείσα ποσότητα. Αποδείξεις λιανικής πώλησης που εκδίδονται από ταμιακή μηχανή, χωρίς την ένδειξη της εμπορευόμενης ποσότητας δεν θεωρούνται αποδεκτές.

Για την ποσότητα των εμπορευόμενων – διακινούμενων προϊόντων που πωλούνται σε ενδιάμεσους εμπόρους (χονδρική πώληση), είναι υποχρεωτική η δήλωση – καταχώρηση των στοιχείων του αγοραστή ή των αγοραστών. Σε αυτή την περίπτωση τα στοιχεία του/των αγοραστή/στών που δηλώνονται πρέπει να ταυτίζονται με τα στοιχεία του/των αγοραστή/στών που αναγράφονται στο αντίστοιχο παραστατικό που μεταφορτώνεται.

Με τα παραπάνω στοιχεία ενημερώνεται μέσω υπηρεσιών διαλειτουργικότητας η ψηφιακή πλατφόρμα – υπηρεσία «Κυψέλη e-honey», η οποία αφορά στην αποτύπωση της αλυσίδας παραγωγής, εμπορίας, αποθέματος αποθήκης και διακίνησης μελιού από τους παραγωγούς και εμπόρους, με στόχο την ανάπτυξη έξυπνων ισοζυγίων παραγωγής – διακίνησης μελιού.

Οι αρμόδιες Υπηρεσίες του Υπουργείου Ανάπτυξης λαμβάνουν, μέσω Υπηρεσιών διαλειτουργικότητας, πρόσβαση θέασης στις απαραίτητες πληροφορίες του Εθνικού Ηλεκτρονικού Μελισσοκομικού Μητρώου και της υπηρεσίας «Κυψέλη e-honey», για την άντληση ενημέρωσης σχετικά με τα ποσοτικά χαρακτηριστικά που προσδιορίζουν το ισοζύγιο της διακίνησης και εμπορίας μελιού και την διασταύρωσή του με δεδομένα και στοιχεία που τηρούνται σύμφωνα με τα προβλεπόμενα στο άρθρο 24 της υπ’ αριθ. 91354/24-08-2017 ΥΑ, σχετικά με την “Κωδικοποίηση Κανόνων Διακίνησης και Εμπορίας Προϊόντων και Παροχής Υπηρεσιών (Κανόνες ΔΙ.Ε.Π.Π.Υ)” (Β΄ 2983), όπως ισχύει κάθε φορά

Για περισσότερες πληροφορίες, οι μελισσοκόμοι μπορούν να απευθύνονται στη ΔΑΟΚ ΠΕ Μεσσηνίας, Λακωνικής 87 Καλαμάτα- τηλέφωνο 2721366510.

|  |  |
| --- | --- |
|  | ΜΕ ΕΝΤΟΛΗ ΠΕΡΙΦΕΡΕΙΑΡΧΗ |
|  | Η Αν. ΠΡΟΪΣΤΑΜΕΝΗ Δ/ΝΣΗΣ ΕΥΣΤΑΘΙΑ ΓΕΩΡΓΑΚΟΠΟΥΛΟΥ |